ประกาศคณะกรรมการกำกับตลาดทุน

ที่ ทจ. 45/2564

เรื่อง การออกและเสนอขายหลักทรัพย์ที่ออกใหม่ประเภท  
ตราสารแสดงสิทธิในหลักทรัพย์ต่างประเทศ

(ฉบับประมวล)  
\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 16/6 วรรคสอง (1) แห่งพระราชบัญญัติหลักทรัพย์  
และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์   
(ฉบับที่ 4) พ.ศ. 2551 มาตรา 35 มาตรา 67 และมาตรา 69 แห่งพระราชบัญญัติหลักทรัพย์และ  
ตลาดหลักทรัพย์ พ.ศ. 2535 และมาตรา 56 แห่งพระราชบัญญัติหลักทรัพย์และตลาดหลักทรัพย์   
พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 5) พ.ศ. 2559 คณะกรรมการกำกับตลาดทุนออกประกาศไว้ดังต่อไปนี้

ข้อ 1 ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2564 เป็นต้นไป

ข้อ 2 ให้ยกเลิก

(1) ประกาศคณะกรรมการกำกับตลาดทุน ที่ ทจ. 16/2558 เรื่อง การออกและ

เสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ   
ลงวันที่ 9 เมษายน พ.ศ. 2558

(2) ประกาศคณะกรรมการกำกับตลาดทุน ที่ ทจ. 50/2558 เรื่อง การออกและ  
เสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ (ฉบับที่ 2)

ลงวันที่ 10 กรกฎาคม พ.ศ. 2558

(3) ประกาศคณะกรรมการกำกับตลาดทุน ที่ ทจ. 31/2560 เรื่อง การออกและ  
เสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ (ฉบับที่ 3)   
ลงวันที่ 6 มีนาคม พ.ศ. 2560

(4) ประกาศคณะกรรมการกำกับตลาดทุน ที่ ทจ. 6/2561 เรื่อง การออกและ  
เสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ (ฉบับที่ 4)   
ลงวันที่ 17 มกราคม พ.ศ. 2561

(5) ประกาศคณะกรรมการกำกับตลาดทุน ที่ ทจ. 82/2563 เรื่อง การออกและ  
เสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ (ฉบับที่ 5)   
ลงวันที่ 28 ธันวาคม พ.ศ. 2563

ข้อ 3 ในประกาศนี้

“ตราสารแสดงสิทธิในหลักทรัพย์ต่างประเทศ” หมายความว่า หลักทรัพย์ดังต่อไปนี้  
 (1) ตราสารแสดงสิทธิของผู้ฝากทรัพย์สิน ซึ่งมีทรัพย์สินที่ฝากเป็นหลักทรัพย์ต่างประเทศ  
 (2) ใบแสดงสิทธิในผลประโยชน์ที่เกิดจากหลักทรัพย์อ้างอิง ซึ่งมีหลักทรัพย์อ้างอิง  
เป็นหลักทรัพย์ต่างประเทศ

“หลักทรัพย์ต่างประเทศ” หมายความว่า หลักทรัพย์ที่มีการซื้อขายในตลาดหลักทรัพย์ต่างประเทศ

“ตลาดหลักทรัพย์ต่างประเทศ” หมายความว่า ตลาดหลักทรัพย์ซึ่งจัดตั้งขึ้นในต่างประเทศ

“การเสนอขายผ่านระบบการซื้อขายในตลาดหลักทรัพย์” หมายความว่า   
การเสนอขายตราสารแสดงสิทธิในหลักทรัพย์ต่างประเทศโดยใช้กลไกการซื้อขายผ่านระบบ  
การซื้อขายในตลาดหลักทรัพย์ (direct listing)

“ตลาดหลักทรัพย์” หมายความว่า ตลาดหลักทรัพย์แห่งประเทศไทย

“ข้อกำหนดสิทธิ” หมายความว่า ข้อกำหนดว่าด้วยสิทธิและหน้าที่ของผู้ออก  
ตราสารแสดงสิทธิในหลักทรัพย์ต่างประเทศ และผู้ถือตราสารแสดงสิทธิในหลักทรัพย์ต่างประเทศ

“ธนาคารพาณิชย์” หมายความว่า ธนาคารพาณิชย์ตามกฎหมายว่าด้วยธุรกิจ  
สถาบันการเงิน

“ผู้รับฝากต่างประเทศ” หมายความว่า ผู้รับฝากที่สามารถประกอบธุรกิจรับฝากหลักทรัพย์ต่างประเทศได้ตามกฎหมายของประเทศที่มีการประกอบธุรกิจดังกล่าว

“หน่วยงานกำกับดูแลต่างประเทศ” หมายความว่า หน่วยงานกำกับดูแลตลาดทุนต่างประเทศ

“โครงการจัดการลงทุนต่างประเทศ” หมายความว่า โครงการจัดการลงทุน (collective investment scheme) ซึ่งจัดตั้งขึ้นตามกฎหมายต่างประเทศที่มีลักษณะทำนองเดียวกับกองทุนรวม โดยได้รับอนุญาต การจดทะเบียน หรือการดำเนินการอื่นใดในทำนองเดียวกันจาก  
หน่วยงานกำกับดูแลที่มีอำนาจกำกับดูแลโครงการจัดการลงทุนต่างประเทศนั้น

“หน่วย” หมายความว่า หลักทรัพย์ดังต่อไปนี้ของโครงการจัดการลงทุนต่างประเทศ

(1) หุ้นของบริษัท (investment company)

(2) ใบทรัสต์ของทรัสต์ (unit trust)

(3) ตราสารหรือหลักฐานแสดงสิทธิในทรัพย์สินของโครงการจัดการลงทุนต่างประเทศ

“ประเทศกลุ่มอนุภูมิภาคลุ่มแม่น้ำโขง” หมายความว่า ประเทศที่อยู่ในกลุ่ม  
อนุภูมิภาคลุ่มแม่น้ำโขง (Greater Mekong Subregion : GMS) ซึ่งได้แก่ ราชอาณาจักรกัมพูชา สาธารณรัฐประชาธิปไตยประชาชนลาว สาธารณรัฐแห่งสหภาพเมียนมาร์ สาธารณรัฐสังคมนิยมเวียดนามและสาธารณรัฐประชาชนจีน (เฉพาะมณฑลยูนนาน)

คำว่า “ผู้บริหาร” “ผู้มีอำนาจควบคุม” “ผู้ลงทุนสถาบัน” และ “แบบแสดงรายการข้อมูล” ให้มีความหมายเช่นเดียวกับบทนิยามของคำดังกล่าวที่กำหนดไว้ในประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามในประกาศเกี่ยวกับการออกและเสนอขายหลักทรัพย์

ภาค 1

บททั่วไป

\_\_\_\_\_\_\_\_\_\_\_\_\_\_\_\_\_

หมวด 1

ขอบเขตของประกาศและหลักเกณฑ์ทั่วไป

\_\_\_\_\_\_\_\_\_\_\_\_\_\_\_\_\_

ข้อ 4 ประกาศนี้ใช้บังคับกับการออกและเสนอขายตราสารแสดงสิทธิในหลักทรัพย์ต่างประเทศ เพื่อเป็นช่องทางการให้บริการอีกช่องทางหนึ่งแก่ผู้ลงทุนที่จะลงทุนในหลักทรัพย์ต่างประเทศ โดยผ่านการถือหรือซื้อขายตราสารดังกล่าว ทั้งนี้ ประกาศฉบับนี้ไม่ครอบคลุมถึงกรณีที่  
ผู้ออกหลักทรัพย์ต่างประเทศยินยอมให้ใช้หลักทรัพย์ต่างประเทศดังกล่าวในการออกและเสนอขาย  
ตราสารแสดงสิทธิในหลักทรัพย์ต่างประเทศ

ข้อ 5 การออกและเสนอขายตราสารแสดงสิทธิในหลักทรัพย์ต่างประเทศ   
และการเปิดเผยข้อมูลอย่างต่อเนื่องเกี่ยวกับฐานะการเงินและผลการดำเนินงานของผู้ออกตราสารดังกล่าว ให้เป็นไปตามหลักเกณฑ์ดังต่อไปนี้

(1) การออกและเสนอขายตราสารแสดงสิทธิในหลักทรัพย์ต่างประเทศ ต้องขอ  
และได้รับอนุญาตตามภาค 2 และยื่นแบบแสดงรายการข้อมูลตามภาค 3

(2) การเปิดเผยข้อมูลอย่างต่อเนื่องเกี่ยวกับฐานะการเงินและผลการดำเนินงาน  
ของผู้ออกตราสารแสดงสิทธิในหลักทรัพย์ต่างประเทศ ให้เป็นไปตามหลักเกณฑ์ในภาค 4

ข้อ 6 การออกและเสนอขายตราสารแสดงสิทธิในหลักทรัพย์ต่างประเทศที่ออกใหม่  
ที่ได้รับอนุญาตตามประกาศนี้ ให้สามารถดำเนินการได้ในลักษณะใดลักษณะหนึ่งดังต่อไปนี้

(1) ออกและเสนอขายโดยการเปิดให้ผู้ลงทุนจองซื้อตามจำนวนและภายในระยะเวลา  
ที่กำหนด (public offering) ในแบบแสดงรายการข้อมูล

(2) ออกโดยการทยอยขายตราสารแสดงสิทธิในหลักทรัพย์ต่างประเทศซึ่งเป็น  
การเสนอขายผ่านระบบการซื้อขายในตลาดหลักทรัพย์ ซึ่งจะกระทำได้ต่อเมื่อผู้ได้รับอนุญาตได้ระบุ  
การเสนอขายดังกล่าวไว้ในแบบแสดงรายการข้อมูลแล้ว

ข้อ 7 การแจ้ง การยื่น หรือการส่งข้อมูลหรือเอกสารตามประกาศนี้ ให้เป็นไปตามรูปแบบและวิธีการที่สำนักงานกำหนดไว้บนเว็บไซต์ของสำนักงาน

หมวด 2

อำนาจสำนักงาน

\_\_\_\_\_\_\_\_\_\_\_\_\_\_\_\_\_

ข้อ 8 ในกรณีที่ปรากฏข้อเท็จจริงต่อสำนักงานที่เป็นเหตุอันควรสงสัยดังต่อไปนี้ สำนักงานอาจไม่อนุญาตให้เสนอขายตราสารแสดงสิทธิในหลักทรัพย์ต่างประเทศ ตามคำขอได้

(1) ผู้ขออนุญาตหรือการเสนอขายตราสารดังกล่าว มีลักษณะหรือรูปแบบเป็นไปตามหลักเกณฑ์หรือเงื่อนไขที่จะได้รับอนุญาตตามประกาศนี้ แต่มีข้อเท็จจริงซึ่งทำให้พิจารณาได้ว่า  
ความมุ่งหมายหรือเนื้อหาสาระที่แท้จริง (substance) ของการเสนอขายตราสารนั้นเข้าลักษณะเป็น

การหลีกเลี่ยงบทบัญญัติตามกฎหมายว่าด้วยหลักทรัพย์และตลาดหลักทรัพย์หรือประกาศนี้

(2) การเสนอขายตราสารดังกล่าวอาจขัดต่อนโยบายสาธารณะหรือนโยบายของรัฐ

(3) การเสนอขายตราสารดังกล่าวอาจก่อให้เกิดผลกระทบต่อความน่าเชื่อถือต่อ  
ตลาดทุนไทยโดยรวม

(4) การเสนอขายตราสารดังกล่าวอาจก่อให้เกิดความเสียหายต่อผู้ลงทุนโดยรวม   
หรืออาจทำให้ผู้ลงทุนโดยรวมไม่ได้รับความเป็นธรรม หรือผู้ลงทุนอาจไม่ได้รับข้อมูลที่ถูกต้อง  
หรือเพียงพอประกอบการตัดสินใจลงทุน

ข้อ 9 ในกรณีที่เข้าลักษณะอย่างหนึ่งอย่างใดดังต่อไปนี้ สำนักงานอาจผ่อนผัน

ไม่นำหลักเกณฑ์ตามประกาศนี้มาใช้ในการพิจารณาคำขออนุญาต หรือไม่นำเงื่อนไขตามประกาศนี้

มาใช้บังคับกับการเสนอขายตราสารแสดงสิทธิในหลักทรัพย์ต่างประเทศที่ได้รับอนุญาตได้

(1) มีข้อเท็จจริงที่ชัดเจนซึ่งทำให้พิจารณาได้ว่าหลักเกณฑ์หรือเงื่อนไขที่จะผ่อนผันให้

ไม่มีนัยสำคัญสำหรับการพิจารณาอนุญาตในกรณีนั้น และประโยชน์ที่จะได้ไม่คุ้มค่ากับต้นทุน

ในการปฏิบัติให้เป็นไปตามหลักเกณฑ์หรือเงื่อนไขดังกล่าว

(2) ผู้ขออนุญาตหรือผู้ได้รับอนุญาต แล้วแต่กรณี มีข้อจำกัดตามกฎหมายอื่นที่ทำให้  
ไม่สามารถปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน

(3) ผู้ขออนุญาตหรือผู้ได้รับอนุญาต แล้วแต่กรณี มีมาตรการอื่นที่เพียงพอ และสามารถทดแทนการปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน

การผ่อนผันตามวรรคหนึ่ง ให้คำนึงถึงความเหมาะสมและความเพียงพอของข้อมูลประกอบการตัดสินใจลงทุนและมาตรการคุ้มครองผู้ลงทุนเป็นสำคัญ ทั้งนี้ สำนักงานอาจกำหนดเงื่อนไข

ให้ผู้ขออนุญาตหรือผู้ได้รับอนุญาตต้องปฏิบัติด้วยก็ได้

ข้อ 10 ให้สำนักงานมีอำนาจผ่อนผันการเปิดเผยรายละเอียดของข้อมูลตามที่กำหนด  
ในประกาศนี้ได้ หากผู้เสนอขายตราสารแสดงสิทธิในหลักทรัพย์ต่างประเทศแสดงได้ว่าข้อมูลดังกล่าว  
มิใช่ข้อมูลที่มีผลกระทบต่อการตัดสินใจของผู้ลงทุนอย่างมีนัยสำคัญ และมีเหตุอันควรที่จะไม่แสดงรายละเอียดของข้อมูลดังกล่าวไว้ในแบบแสดงรายการข้อมูล หรือได้ดำเนินการประการอื่นเพื่อทดแทนอย่างเพียงพอแล้ว

ข้อ 11 ในการพิจารณาข้อมูลในแบบแสดงรายการข้อมูลและร่างหนังสือชี้ชวน

หากสำนักงานเห็นว่ามีเหตุจำเป็นและสมควรเพื่อให้ผู้ลงทุนมีข้อมูลที่มีนัยสำคัญเพียงพอต่อ  
การตัดสินใจลงทุน ให้สำนักงานมีอำนาจกำหนดให้ผู้เสนอขายตราสารแสดงสิทธิในหลักทรัพย์ต่างประเทศดำเนินการดังต่อไปนี้ภายในระยะเวลาที่สำนักงานกำหนด

(1) ชี้แจงหรือแก้ไขเพิ่มเติมข้อมูล หรือส่งเอกสารหลักฐานเพิ่มเติม

(2) จัดให้มีผู้เชี่ยวชาญเฉพาะด้านที่เป็นอิสระจัดทำความเห็นเกี่ยวกับความถูกต้อง ครบถ้วน หรือความน่าเชื่อถือของข้อมูลที่ปรากฏในแบบแสดงรายการข้อมูลและร่างหนังสือชี้ชวน

หากผู้เสนอขายตราสารแสดงสิทธิในหลักทรัพย์ต่างประเทศไม่ดำเนินการตามที่สำนักงานกำหนดตามวรรคหนึ่ง ให้ถือว่าผู้เสนอขายดังกล่าวไม่ประสงค์จะยื่นแบบแสดงรายการข้อมูลและร่างหนังสือชี้ชวนต่อสำนักงานอีกต่อไป

ในการกำหนดให้ผู้เสนอขายตราสารแสดงสิทธิในหลักทรัพย์ต่างประเทศดำเนินการ  
ตามวรรคหนึ่ง สำนักงานอาจกำหนดให้ผู้เสนอขายดังกล่าวเปิดเผยการสั่งการ การดำเนินการ ข้อสังเกตของสำนักงาน หรือคำชี้แจงของผู้เสนอขายตราสารนั้นผ่านทางเว็บไซต์ของสำนักงาน ตามแนวทางที่สำนักงานกำหนดด้วยก็ได้

ภาค 2

การเสนอขายตราสารแสดงสิทธิในหลักทรัพย์ต่างประเทศ

\_\_\_\_\_\_\_\_\_\_\_\_\_\_\_\_\_

หมวด 1

หลักเกณฑ์การอนุญาต

\_\_\_\_\_\_\_\_\_\_\_\_\_\_\_\_\_

ข้อ 12 การเสนอขายตราสารแสดงสิทธิในหลักทรัพย์ต่างประเทศ จะได้รับอนุญาตจากสำนักงานเมื่อเป็นไปตามหลักเกณฑ์ที่ครบถ้วนดังต่อไปนี้

(1) ผู้ออกตราสารแสดงสิทธิในหลักทรัพย์ต่างประเทศที่ขออนุญาตมีลักษณะ  
ตามที่กำหนดในส่วนที่ 1

(2) ตราสารแสดงสิทธิในหลักทรัพย์ต่างประเทศมีลักษณะตามที่กำหนดในส่วนที่ 2

(3) ข้อกำหนดสิทธิมีรายการและสาระสำคัญตามที่กำหนดในส่วนที่ 3

ส่วนที่ 1

ลักษณะผู้ขออนุญาต

\_\_\_\_\_\_\_\_\_\_\_\_\_\_\_\_\_\_

ข้อ 13 ผู้ขออนุญาตจะต้องมีลักษณะเป็นไปตามหลักเกณฑ์ดังต่อไปนี้

(1) เป็นบุคคลใดบุคคลหนึ่งดังต่อไปนี้

(ก) ธนาคารพาณิชย์

(ข) บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภท

การเป็นนายหน้าซื้อขายหลักทรัพย์ ซึ่งมิได้จำกัดเฉพาะหลักทรัพย์อันเป็นตราสารแห่งหนี้หรือ

หน่วยลงทุน

(ค) บริษัทจำกัดที่จัดตั้งขึ้นตามกฎหมายไทยที่มีตลาดหลักทรัพย์ถือหุ้น

ไม่น้อยกว่าร้อยละ 99 ของจำนวนหุ้นที่จำหน่ายได้แล้วทั้งหมด ซึ่งมีวัตถุประสงค์ในการออก

ตราสารแสดงสิทธิในหลักทรัพย์ต่างประเทศ

(2) มีระบบงานที่มีความพร้อมเพื่อรองรับกระบวนการออกตราสารแสดงสิทธิ  
ในหลักทรัพย์ต่างประเทศ และการดำเนินการตามข้อกำหนดสิทธิ โดยอย่างน้อยต้องเป็นระบบงาน  
ในเรื่องดังต่อไปนี้

(ก) ระบบการดูแลและตรวจสอบหลักทรัพย์ต่างประเทศให้มีจำนวนเพียงพอกับตราสารแสดงสิทธิในหลักทรัพย์ต่างประเทศที่จำหน่ายได้แล้วและยังไม่ได้ไถ่ถอน

(ข) ระบบการดูแล ติดตาม และส่งผ่านผลประโยชน์ต่าง ๆ ที่เกิดจากหลักทรัพย์

ต่างประเทศให้แก่ผู้ถือตราสารแสดงสิทธิในหลักทรัพย์ต่างประเทศตามหลักเกณฑ์ในประกาศนี้  
และตามข้อกำหนดสิทธิ

(ค) ระบบการติดตามข้อมูลข่าวสารของหลักทรัพย์ต่างประเทศที่มีการเปิดเผย

ในต่างประเทศ และการนำข้อมูลข่าวสารดังกล่าวมาเผยแพร่ต่อผู้ถือตราสารแสดงสิทธิในหลักทรัพย์ต่างประเทศ เพื่อให้ผู้ถือตราสารดังกล่าวได้รับข้อมูลข่าวสารทันต่อเหตุการณ์ และเป็นไปตามหลักเกณฑ์ของประกาศที่เกี่ยวข้องกับการเปิดเผยข้อมูลในลักษณะดังกล่าว รวมทั้งตามข้อกำหนดสิทธิ

(ง)[[1]](#footnote-1)2 ระบบงานเพิ่มเติมที่เกี่ยวข้องกับการแต่งตั้งตัวแทนเพื่อเก็บรักษาหลักทรัพย์  
ต่างประเทศ ดังนี้

1. ระบบการพิจารณาคัดเลือกผู้รับฝากต่างประเทศ (global custodian)   
ที่มีระบบงานที่มีความพร้อมในการเก็บรักษาหลักทรัพย์ต่างประเทศ

2. ระบบการตรวจสอบเพื่อสอบทานความถูกต้องของหลักทรัพย์ต่างประเทศ  
ที่ฝากไว้กับผู้รับฝากต่างประเทศ กับรายการที่ปรากฏในบัญชีที่ผู้ขออนุญาตหรือตัวแทนของผู้ขออนุญาต  
จัดทำขึ้น

3. ระบบการดูแลและติดต่อประสานงานกับผู้รับฝากต่างประเทศ เพื่อให้ผู้รับฝาก  
ต่างประเทศดังกล่าวสามารถปฏิบัติหน้าที่ได้อย่างถูกต้องครบถ้วนตามที่ได้รับมอบหมาย

ในกรณีที่ผู้ขออนุญาตแต่งตั้งบุคคลอื่นที่มิใช่ผู้รับฝากต่างประเทศเป็นตัวแทน  
เพื่อเก็บรักษาหลักทรัพย์ต่างประเทศ หากบุคคลที่ได้รับการแต่งตั้งมีระบบงานครบถ้วนตามวรรคหนึ่ง   
ให้ถือว่าผู้ขออนุญาตได้จัดให้มีระบบงานดังกล่าวแล้ว

(3) มีความพร้อมด้านบุคลากรเพื่อรับผิดชอบในการดำเนินการต่าง ๆ ที่เกี่ยวข้อง

กับกระบวนการออกตราสารแสดงสิทธิในหลักทรัพย์ต่างประเทศ และการดำเนินการตามข้อกำหนดสิทธิ  
โดยบุคลากรดังกล่าวจะต้องมีความรู้ ความสามารถ และประสบการณ์ที่เหมาะสมกับลักษณะงาน  
ที่รับผิดชอบ

(4) ไม่ปรากฏข้อเท็จจริงว่ากรรมการ ผู้บริหาร และผู้มีอำนาจควบคุมของผู้ขออนุญาต  
มีลักษณะขาดความน่าไว้วางใจตามประกาศคณะกรรมการกำกับหลักทรัพย์และตลาดหลักทรัพย์

ว่าด้วยการกำหนดลักษณะขาดความน่าไว้วางใจของกรรมการและผู้บริหารของบริษัท โดยอนุโลม

ในกรณีที่ผู้ขออนุญาตเป็นสาขาของธนาคารพาณิชย์ต่างประเทศ การพิจารณา  
ตามวรรคหนึ่งให้พิจารณาเฉพาะผู้ดำรงตำแหน่งในสาขาในประเทศไทย

(5) ไม่อยู่ระหว่างถูกทางการ หรือหน่วยงานที่มีอำนาจตามกฎหมาย ไม่ว่าใน  
ประเทศไทยหรือในต่างประเทศ สั่งให้แก้ไขปรับปรุงระบบงานหรือการดำเนินการใดที่อาจส่ง  
ผลกระทบต่อการออกตราสารแสดงสิทธิในหลักทรัพย์ต่างประเทศ และการปฏิบัติงานอันดีของ  
ธุรกิจอย่างมีนัยสำคัญ

ส่วนที่ 2

ลักษณะของตราสารแสดงสิทธิ  
ในหลักทรัพย์ต่างประเทศ

\_\_\_\_\_\_\_\_\_\_\_\_\_\_\_\_\_\_

ข้อ 14 ตราสารแสดงสิทธิในหลักทรัพย์ต่างประเทศ ต้องมีลักษณะดังต่อไปนี้

(1) หลักทรัพย์ต่างประเทศตามตราสารดังกล่าว ต้องเป็นหลักทรัพย์ตามข้อ 15

(2) ตราสารดังกล่าวมีการเปิดเผยข้อมูลอย่างต่อเนื่องตามหลักเกณฑ์ดังนี้  
 (ก) เป็นการเปิดเผยข้อมูลโดยผู้ออกหลักทรัพย์ต่างประเทศต่อหน่วยงาน  
กำกับดูแลต่างประเทศหรือตลาดหลักทรัพย์ต่างประเทศ   
 (ข) ผู้ลงทุนสามารถเข้าถึงข้อมูลตาม (ก) ที่เป็นภาษาอังกฤษ โดยข้อมูลภาษาอังกฤษนั้นอาจจัดทำโดยผู้ขออนุญาต ผู้ออกหลักทรัพย์ต่างประเทศ หรือหน่วยงานหรือ  
สถาบันอื่นที่มีความน่าเชื่อถือก็ได้ ทั้งนี้ หากผู้ขออนุญาตเป็นผู้จัดทำหรือร่วมจัดทำข้อมูลภาษาอังกฤษ   
ผู้ขออนุญาตต้องรับรองด้วยว่าข้อมูลที่จัดทำขึ้นนั้นมีสาระถูกต้องตรงตามข้อมูลที่ผู้ออกหลักทรัพย์ต่างประเทศได้เปิดเผยต่อหน่วยงานกำกับดูแลต่างประเทศหรือตลาดหลักทรัพย์ต่างประเทศ

(3) ตราสารดังกล่าวต้องรองรับสิทธิในหลักทรัพย์ต่างประเทศ ตามอัตราดังนี้  
 (ก) กรณีตราสารที่ออกเป็นตราสารแสดงสิทธิของผู้ฝากทรัพย์สิน ต้องรองรับ  
สิทธิในอัตรา 1 หน่วยตราสารต่อ 1 หน่วยหลักทรัพย์ต่างประเทศ  
 (ข) กรณีตราสารที่ออกเป็นใบแสดงสิทธิในผลประโยชน์ที่เกิดจาก  
หลักทรัพย์อ้างอิง จะรองรับสิทธิในอัตราหลายหน่วยตราสารต่อ 1 หน่วยหลักทรัพย์ต่างประเทศ   
หรืออัตราตาม (ก) ก็ได้

ข้อ 15 หลักทรัพย์ต่างประเทศตามตราสารแสดงสิทธิในหลักทรัพย์ต่างประเทศ   
ต้องเป็นหลักทรัพย์อย่างใดอย่างหนึ่งดังต่อไปนี้

(1) หลักทรัพย์ที่มีการซื้อขายในกระดานหลัก (main board) ของตลาดหลักทรัพย์  
ของประเทศที่มีการกำกับดูแลตลาดทุนเป็นที่ยอมรับของสำนักงาน โดยต้องเป็นหลักทรัพย์ประเภท  
ใดประเภทหนึ่งดังนี้

(ก) หุ้นสามัญ

(ข) หน่วยของโครงการจัดการลงทุนต่างประเทศ ซึ่งมีลักษณะครบถ้วนตามหลักเกณฑ์การอนุญาตให้เสนอขายหน่วยของโครงการจัดการลงทุนต่างประเทศตามที่กำหนด  
ในประกาศคณะกรรมการกำกับตลาดทุนว่าด้วยข้อกำหนดเกี่ยวกับการเสนอขายหน่วยของโครงการจัดการลงทุนต่างประเทศ ยกเว้นหลักเกณฑ์ในเรื่องการจัดให้มีตัวแทน (local representative)   
ในประเทศไทย

(ค) ตราสารหรือหลักฐานแสดงสิทธิในทรัพย์สินของกองทุนต่างประเทศ  
ที่มีนโยบายการลงทุนในอสังหาริมทรัพย์หรือโครงสร้างพื้นฐาน ไม่ว่าจะจัดตั้งในรูปบริษัท   
กองทรัสต์ หรือรูปแบบอื่นใด

(2) หุ้นสามัญที่มีการซื้อขายในกระดานหลัก (main board) ของตลาดหลักทรัพย์  
ของประเทศกลุ่มอนุภูมิภาคลุ่มแม่น้ำโขง โดยหุ้นสามัญดังกล่าวมีมูลค่าหุ้นตามราคาตลาด   
(market capitalization) เฉลี่ยย้อนหลัง 15 วันทำการติดต่อกันไม่น้อยกว่า 2,000 ล้านบาท

ส่วนที่ 3

รายการและสาระสำคัญของข้อกำหนดสิทธิ

\_\_\_\_\_\_\_\_\_\_\_\_\_\_\_\_\_\_

ข้อ 16 ข้อกำหนดสิทธิต้องประกอบด้วยรายการและสาระสำคัญอย่างน้อยดังต่อไปนี้

(1) ลักษณะที่สำคัญของตราสาร โดยให้ระบุด้วยว่าตราสารที่ออกเป็นหลักทรัพย์ประเภทตราสารแสดงสิทธิของผู้ฝากทรัพย์สิน หรือใบแสดงสิทธิในผลประโยชน์ที่เกิดจาก  
หลักทรัพย์อ้างอิง

(2) สิทธิ หน้าที่ และความรับผิดชอบของผู้ออกตราสาร ซึ่งต้องรวมถึงหน้าที่  
ในการดำรงหลักทรัพย์ต่างประเทศให้มีจำนวนไม่น้อยกว่าจำนวนตราสารทั้งหมดที่จำหน่ายได้แล้ว  
และยังไม่ได้ไถ่ถอน

(3) สิทธิ หน้าที่ และความรับผิดชอบของผู้ถือตราสาร โดยเฉพาะอย่างยิ่งสิทธิที่จะได้รับผลประโยชน์จากหลักทรัพย์ต่างประเทศ และกระบวนการใช้สิทธิเมื่อผู้ออกหลักทรัพย์ต่างประเทศ  
มีการให้สิทธิประโยชน์แก่ผู้ถือหลักทรัพย์ หรือการดำเนินการอื่นใดที่อาจส่งผลกระทบต่อผู้ถือหลักทรัพย์ รวมทั้งข้อจำกัดในการใช้สิทธิดังกล่าว  
 ในกรณีที่ตราสารที่ออกเป็นหลักทรัพย์ประเภทใบแสดงสิทธิในผลประโยชน์  
ที่เกิดจากหลักทรัพย์อ้างอิง สิทธิตามวรรคหนึ่งต้องเป็นลักษณะเดียวกับหรือเทียบเคียงได้กับสิทธิที่  
ผู้ถือหลักทรัพย์ต่างประเทศจะได้รับจากบริษัทที่ออกหลักทรัพย์ต่างประเทศดังกล่าว

(4) การขอมติและการประชุมผู้ถือตราสาร

(5) ข้อกำหนดและเงื่อนไขในการออกและการไถ่ถอนตราสาร

(6) ข้อกำหนดและเงื่อนไขในการยกเลิกตราสาร

(7) การดำเนินการของผู้ออกตราสารในกรณีที่หลักทรัพย์ต่างประเทศ หรือ

ผู้ออกหลักทรัพย์ต่างประเทศ มีการเปลี่ยนแปลงอย่างมีนัยสำคัญ เช่น การเปลี่ยนแปลงมูลค่าที่ตราไว้

ของหลักทรัพย์ต่างประเทศ การเปลี่ยนธุรกิจหลัก หรือการควบรวมกิจการ เป็นต้น

(8) การดำเนินการของผู้ออกตราสารในกรณีที่เกิดเหตุการณ์ที่ทำให้ไม่สามารถ  
จัดให้มีหลักทรัพย์ต่างประเทศในจำนวนที่เพียงพอกับตราสารที่จำหน่ายแล้วและยังไม่ได้ไถ่ถอน   
รวมทั้งข้อตกลงเกี่ยวกับการชดใช้ค่าเสียหายหรือมาตรการเยียวยาอื่น ๆ ที่ผู้ถือตราสารจะได้รับ

(9) ค่าธรรมเนียมและค่าใช้จ่ายต่าง ๆ ที่เรียกเก็บจากผู้ถือตราสาร

(10) การแก้ไขเปลี่ยนแปลงข้อกำหนดสิทธิ

(11) กฎหมายที่ใช้บังคับ

ข้อ 17 กรณีตราสารแสดงสิทธิในหลักทรัพย์ต่างประเทศที่ออกและเสนอขาย  
ผ่านระบบการซื้อขายในตลาดหลักทรัพย์ นอกจากรายการและสาระสำคัญที่กำหนดตามข้อ 16 แล้ว ข้อกำหนดสิทธิต้องมีรายการเกี่ยวกับมาตรการคุ้มครองผู้ถือตราสารหากผู้ออกตราสารไม่สามารถ  
กระจายการถือตราสารได้ตามหลักเกณฑ์ของตลาดหลักทรัพย์ด้วย โดยต้องระบุอย่างชัดเจนถึงวิธีการ  
ในการให้สิทธิแก่ผู้ถือตราสารที่จะไถ่ถอนตราสาร การจัดให้มีการรับซื้อตราสาร หรือวิธีการอื่นใด  
เพื่อจัดการความเสี่ยงเกี่ยวกับสภาพคล่องของตราสารดังกล่าว

หมวด 2

วิธีการยื่นและการพิจารณาคำขออนุญาต

\_\_\_\_\_\_\_\_\_\_\_\_\_\_\_\_\_

ข้อ 18 ผู้ที่ประสงค์จะเสนอขายตราสารแสดงสิทธิในหลักทรัพย์ต่างประเทศ  
ที่ออกใหม่ ให้ยื่นคำขออนุญาตและเอกสารหลักฐานอื่นต่อสำนักงาน ทั้งนี้ ตามหลักเกณฑ์และวิธีการ  
ที่สำนักงานกำหนดไว้บนเว็บไซต์ของสำนักงาน

การขออนุญาตตามวรรคหนึ่งต้องประกอบด้วยคำขอดังต่อไปนี้

(1) คำขอพิจารณาลักษณะของผู้ขออนุญาต

(2) คำขอพิจารณาลักษณะของตราสารแสดงสิทธิในหลักทรัพย์ต่างประเทศ   
ซึ่งแสดงรายชื่อและข้อมูลของหลักทรัพย์ต่างประเทศตามตราสารดังกล่าว

ข้อ 19 ให้ผู้ขออนุญาตชำระค่าธรรมเนียมคำขออนุญาตต่อสำนักงานเมื่อสำนักงานได้รับคำขออนุญาต พร้อมทั้งเอกสารหลักฐานประกอบคำขออนุญาตที่ถูกต้องครบถ้วนตามคู่มือ  
สำหรับประชาชนแล้ว ทั้งนี้ อัตราค่าธรรมเนียมให้เป็นไปตามประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมเกี่ยวกับการขออนุญาตเสนอขายหลักทรัพย์  
ที่ออกใหม่ และการขออนุมัติโครงการแปลงสินทรัพย์เป็นหลักทรัพย์

ข้อ 20 เมื่อสำนักงานได้รับคำขออนุญาต พร้อมเอกสารหลักฐานที่ถูกต้องครบถ้วน

ตามคู่มือสำหรับประชาชนแล้ว ให้สำนักงานดำเนินการสอบทานข้อเท็จจริงตามขั้นตอนและวิธีการ

ที่ระบุในคู่มือสำหรับประชาชนและแจ้งประเด็นข้อสังเกตที่ได้จากการสอบทานข้อเท็จจริงเพื่อให้

ผู้ขออนุญาตชี้แจงข้อสังเกตนั้นภายในระยะเวลาที่กำหนดไว้ในหนังสือแจ้งข้อสังเกต โดยต้องดำเนินการดังกล่าวให้แล้วเสร็จภายในระยะเวลาดังต่อไปนี้

(1) ในกรณีที่ผู้ขออนุญาตยื่นคำขอพิจารณาลักษณะของผู้ขออนุญาตตามข้อ 18

วรรคสอง (1) และคำขอพิจารณาลักษณะของตราสารแสดงสิทธิในหลักทรัพย์ต่างประเทศตามข้อ 18 วรรคสอง (2) มาพร้อมกัน ให้ดำเนินการให้แล้วเสร็จภายใน 45 วันนับแต่วันที่สำนักงานได้รับเอกสารหลักฐานที่ถูกต้องครบถ้วนตามคู่มือสำหรับประชาชน

(2) ในกรณีอื่นนอกจาก (1) ให้ดำเนินการให้แล้วเสร็จภายใน 15 วันนับแต่วันที่สำนักงานได้รับเอกสารหลักฐานสำหรับคำขอพิจารณาลักษณะของผู้ขออนุญาตตามข้อ 18 วรรคสอง (1) หรือคำขอพิจารณาลักษณะของตราสารแสดงสิทธิในหลักทรัพย์ต่างประเทศตามข้อ 18 วรรคสอง (2)   
ที่ถูกต้องครบถ้วนตามคู่มือสำหรับประชาชน

ให้สำนักงานแจ้งผลการพิจารณาลักษณะของผู้ขออนุญาตหรือลักษณะของตราสารแสดงสิทธิในหลักทรัพย์ต่างประเทศภายใน 10 วันทำการนับแต่วันที่สำนักงานได้รับคำชี้แจงต่อข้อสังเกต  
จากการสอบทานข้อเท็จจริงจากผู้ขออนุญาต

ในกรณีที่ผู้ขออนุญาตประสงค์จะขอผ่อนผันหลักเกณฑ์ตามประกาศนี้ ให้ผู้ขออนุญาต  
ยื่นคำขอผ่อนผัน พร้อมทั้งเอกสารหลักฐานประกอบคำขอผ่อนผันต่อสำนักงานก่อนที่สำนักงานจะ  
เริ่มการพิจารณาตามวรรคสอง ทั้งนี้ ตามขั้นตอนและวิธีการที่ระบุในคู่มือสำหรับประชาชน   
โดยสำนักงานจะพิจารณาคำขอผ่อนผันให้แล้วเสร็จภายในระยะเวลาเดียวกันกับการพิจารณาอนุญาตตามวรรคสอง

ข้อ 21 เมื่อได้รับแจ้งการอนุญาตตามข้อ 20 วรรคสองแล้ว ผู้ได้รับอนุญาตสามารถเสนอขายตราสารแสดงสิทธิในหลักทรัพย์ต่างประเทศได้ภายในมูลค่าที่ได้รับอนุญาตโดยไม่จำกัด  
จำนวนครั้งที่เสนอขาย ทั้งนี้ ภายใต้หลักเกณฑ์และเงื่อนไขที่กำหนดไว้ในประกาศนี้

ข้อ 22 ภายหลังจากที่สำนักงานพิจารณาแล้วว่าผู้ขออนุญาตมีลักษณะตามหลักเกณฑ์  
ที่กำหนดในส่วนที่ 1 ของหมวด 1 ในภาค 2 หากต่อมาปรากฏว่าผู้ขออนุญาตรายนั้นไม่สามารถดำรงลักษณะให้เป็นไปตามหลักเกณฑ์ดังกล่าว ให้ผู้ขออนุญาตแจ้งให้สำนักงานทราบโดยพลันพร้อมทั้ง  
ระบุเหตุที่ทำให้ไม่สามารถดำรงสถานะดังกล่าวได้

ข้อ 23 ภายหลังการอนุญาตให้เสนอขายตราสารแสดงสิทธิในหลักทรัพย์ต่างประเทศ ที่ออกใหม่ หากต่อมาผู้ได้รับอนุญาตมีลักษณะไม่เป็นไปตามหลักเกณฑ์ที่กำหนดในส่วนที่ 1 ของ  
หมวด 1 ของภาค 2 หรือตราสารมีลักษณะไม่เป็นไปตามหลักเกณฑ์ที่กำหนดในส่วนที่ 2 ของหมวด 1 ของภาค 2 ให้การอนุญาตให้เสนอขายตราสารแสดงสิทธิในหลักทรัพย์ต่างประเทศระงับลงเป็น  
การชั่วคราวจนกว่าจะกลับมามีลักษณะที่เป็นไปตามหลักเกณฑ์ดังกล่าว ทั้งนี้ การระงับการอนุญาต  
ไม่มีผลกระทบต่อตราสารที่ได้เสนอขายหรือออกไปแล้ว

เมื่อผู้ได้รับอนุญาตหรือตราสารที่ได้รับอนุญาตกลับมามีลักษณะเป็นไปตามหลักเกณฑ์  
ที่กำหนดในวรรคหนึ่ง ให้ผู้ได้รับอนุญาตแจ้งให้สำนักงานทราบโดยพลัน

เพื่อประโยชน์ในการพิจารณาลักษณะของตราสารตามวรรคหนึ่ง การคำนวณมูลค่า  
หุ้นสามัญที่มีการซื้อขายในกระดานหลัก (main board) ของตลาดหลักทรัพย์ของประเทศกลุ่ม  
อนุภูมิภาคลุ่มแม่น้ำโขงตามข้อ 15(2) ให้เป็นไปตามหลักเกณฑ์ดังต่อไปนี้

(1) กรณีเป็นตราสารที่ออกและเสนอขายผ่านระบบการซื้อขายในตลาดหลักทรัพย์  
ให้คำนวณมูลค่าหุ้นตามราคาตลาด (market capitalization) เฉลี่ยย้อนหลัง 15 วันทำการติดต่อกัน  
ก่อนวันที่มีการเสนอขายตราสารที่ออกใหม่ในแต่ละครั้ง

(2) กรณีเป็นตราสารที่ออกและเสนอขายด้วยวิธีอื่นนอกจาก (1) ให้คำนวณมูลค่า  
หุ้นตามราคาตลาด (market capitalization) เฉลี่ยย้อนหลัง 15 วันทำการติดต่อกันก่อนวันแรกของ  
การเสนอขายตราสารที่ออกใหม่ในแต่ละครั้ง

ข้อ 24 เพื่อประโยชน์ในการตรวจสอบลักษณะของผู้ได้รับอนุญาตและตราสาร

แสดงสิทธิในหลักทรัพย์ต่างประเทศก่อนการออกและเสนอขายตราสารที่ออกใหม่ในแต่ละครั้ง   
ให้ผู้ได้รับอนุญาตจัดทำและบันทึกข้อมูลเกี่ยวกับลักษณะของผู้ได้รับอนุญาตและลักษณะของตราสาร  
แสดงสิทธิในหลักทรัพย์ต่างประเทศที่แสดงว่ามีลักษณะเป็นไปตามที่กำหนดไว้ในประกาศนี้   
และให้ผู้ได้รับอนุญาตจัดส่งข้อมูลและเอกสารดังกล่าวเมื่อสำนักงานร้องขอ

ผู้ได้รับอนุญาตต้องจัดเก็บข้อมูลและเอกสารตามวรรคหนึ่งให้ครบถ้วนอย่างน้อย  
เป็นระยะเวลา 5 ปีนับแต่วันที่มีการออกและเสนอขายตราสารแสดงสิทธิในหลักทรัพย์ต่างประเทศ  
ในแต่ละครั้ง

ส่วนที่ 3

เงื่อนไขที่ต้องปฏิบัติภายหลังได้รับอนุญาต

\_\_\_\_\_\_\_\_\_\_\_\_\_\_\_\_\_

ข้อ 25 ในการเสนอขายตราสารแสดงสิทธิในหลักทรัพย์ต่างประเทศ ผู้ได้รับอนุญาตต้องดำเนินการตามหลักเกณฑ์ที่กำหนดไว้สำหรับการจำหน่ายหุ้นตามประกาศคณะกรรมการกำกับ  
ตลาดทุนว่าด้วยการจำหน่ายหลักทรัพย์ที่ออกใหม่ประเภทหุ้นและใบสำคัญแสดงสิทธิที่จะซื้อหุ้นของ  
บริษัทที่ออกตราสารทุน โดยอนุโลม

ความในวรรคหนึ่งมิให้นำมาใช้บังคับกับกรณีดังต่อไปนี้

(1) กรณีที่เป็นการเสนอขายตราสารแสดงสิทธิในหลักทรัพย์ต่างประเทศผ่าน  
ระบบการซื้อขายในตลาดหลักทรัพย์

(2) กรณีที่ข้อกำหนดในส่วนนี้กำหนดไว้เป็นอย่างอื่น

เพื่อประโยชน์ในการปฏิบัติตามหลักเกณฑ์ที่กำหนดในวรรคหนึ่ง สำนักงานอาจกำหนดการอนุโลมใช้ในรายละเอียดให้เหมาะสมกับลักษณะของการเสนอขายตราสารแสดงสิทธิ

ในหลักทรัพย์ต่างประเทศได้

ข้อ 26 ผู้ได้รับอนุญาตต้องจัดให้การชักชวน หรือให้คำแนะนำเกี่ยวกับการซื้อขาย  
หรือลงทุนในตราสารแสดงสิทธิในหลักทรัพย์ต่างประเทศ ดำเนินการผ่านบริษัทหลักทรัพย์ประเภท  
ที่สามารถเป็นผู้ให้บริการดังกล่าวเกี่ยวกับตราสารแสดงสิทธิในหลักทรัพย์ต่างประเทศได้ เว้นแต่  
เป็นกรณีใดกรณีหนึ่งดังต่อไปนี้

(1) ผู้ได้รับอนุญาตมีสถานะเป็นบริษัทหลักทรัพย์ประเภทนั้นอยู่แล้ว โดยผู้ได้รับ

อนุญาตต้องปฏิบัติตามหลักเกณฑ์ที่กำหนดไว้สำหรับการให้บริการดังกล่าวตามประเภทของ  
บริษัทหลักทรัพย์โดยอนุโลม แต่ไม่รวมถึงข้อห้ามในการจัดสรร

(2) การเสนอขายตราสารแสดงสิทธิในหลักทรัพย์ต่างประเทศดังกล่าวเป็น

การเสนอขายต่อผู้ลงทุนสถาบัน

ข้อ 27 ในการเสนอขายตราสารแสดงสิทธิในหลักทรัพย์ต่างประเทศ หากหนังสือ  
ชี้ชวนยังมิได้ระบุราคาเสนอขายที่แน่นอนของตราสารดังกล่าว (เช่น ระบุเป็นช่วงราคา หรือสูตร  
การคำนวณ เป็นต้น) ผู้ได้รับอนุญาตต้องแจกจ่ายหรือจัดส่งเอกสารไม่ว่าด้วยวิธีการใด ๆ ที่แสดง  
ราคาเสนอขายที่แน่นอน เพื่อให้ผู้ลงทุนได้รับข้อมูลดังกล่าวก่อนที่ผู้ลงทุนนั้นจะทำการจองซื้อตราสาร

ความในวรรคหนึ่งมิให้นำมาใช้บังคับกับการเสนอขายตราสารแสดงสิทธิในหลักทรัพย์ต่างประเทศผ่านระบบการซื้อขายในตลาดหลักทรัพย์

ข้อ 28 ผู้ได้รับอนุญาตต้องเริ่มเสนอขายตราสารแสดงสิทธิในหลักทรัพย์ต่างประเทศ  
ที่เป็นหลักทรัพย์ใดหลักทรัพย์หนึ่งในครั้งแรก ภายใน 6 เดือนนับแต่วันที่ได้รับแจ้งการอนุญาตจากสำนักงานตามข้อ 20 วรรคสอง หากไม่สามารถดำเนินการได้ภายในระยะเวลาดังกล่าวแล้ว ให้การอนุญาตเป็นอันสิ้นสุดลง

ข้อ 29[[2]](#footnote-2)1 การเสนอขายตราสารแสดงสิทธิในหลักทรัพย์ต่างประเทศที่เป็นหลักทรัพย์ใดหลักทรัพย์หนึ่งในครั้งแรกตามข้อ 6(1) ภายหลังจากได้รับอนุญาตจากสำนักงานเป็นครั้งแรก หากสิ้นสุดระยะเวลาการเสนอขายตราสารดังกล่าวแล้วและปรากฏกรณีดังต่อไปนี้ ให้การอนุญาตเป็นอันสิ้นสุดลง

(1) มีผู้จองซื้อตราสารไม่ถึง 50 ราย

(2) มีมูลค่าการจองซื้อตราสารรวมกันไม่ถึงจำนวนที่กำหนดไว้ดังนี้

(ก) 20 ล้านบาท ในกรณีที่เป็นตราสารแสดงสิทธิในหลักทรัพย์ต่างประเทศที่เป็น  
หุ้นที่ซื้อขายอยู่ในตลาดหลักทรัพย์ของประเทศกลุ่มอนุภูมิภาคลุ่มแม่น้ำโขง

(ข) 50 ล้านบาท ในกรณีอื่นใดนอกจาก (ก)

ในกรณีตามวรรคหนึ่ง ให้ผู้ได้รับอนุญาตยกเลิกการขายตราสารในรอบการเสนอขายนั้นทั้งหมด และดำเนินการคืนเงินค่าจองซื้อแก่ผู้จองซื้อโดยไม่ชักช้า

ข้อ 30 ผู้ได้รับอนุญาตต้องจัดให้มีข้อกำหนดสิทธิที่มีรายการและสาระสำคัญ  
ไม่ต่างจากร่างข้อกำหนดสิทธิที่ผ่านการพิจารณาของสำนักงานแล้ว เว้นแต่ข้อมูลเกี่ยวกับตราสาร  
แสดงสิทธิในหลักทรัพย์ต่างประเทศและข้อมูลเฉพาะสำหรับการเสนอขายตราสารดังกล่าวในแต่ละครั้ง

การแก้ไขเพิ่มเติมข้อกำหนดสิทธิจะกระทำได้ต่อเมื่อไม่เป็นการขัดแย้งกับข้อกำหนดตามประกาศนี้ และการแก้ไขเพิ่มเติมดังกล่าวเป็นไปตามที่กำหนดไว้ในข้อกำหนดสิทธิ

กรณีที่การแก้ไขเพิ่มเติมข้อกำหนดสิทธิต้องได้รับมติที่ประชุมผู้ถือตราสารแสดงสิทธิ  
ในหลักทรัพย์ต่างประเทศ หนังสือนัดประชุมผู้ถือตราสารต้องระบุอย่างชัดเจนถึงสาเหตุของการแก้ไขเพิ่มเติมข้อกำหนดสิทธิและผลกระทบที่เกิดขึ้นหรืออาจเกิดขึ้นกับผู้ถือตราสาร

ข้อ 31 การออกตราสารแสดงสิทธิในหลักทรัพย์ต่างประเทศให้เป็นไปตามหลักเกณฑ์ดังต่อไปนี้

(1) กรณีออกและเสนอขายโดยการเปิดให้ผู้ลงทุนจองซื้อตามจำนวนและภายใน

ระยะเวลาที่กำหนด ให้ออกตราสารได้ต่อเมื่อผู้ได้รับอนุญาตมั่นใจว่ามีหลักทรัพย์ต่างประเทศ  
เพียงพอที่จะรองรับจำนวนตราสารดังกล่าวที่ต้องจัดสรรให้แก่ผู้ลงทุน ทั้งนี้ โดยคำนึงถึงระบบ  
การชำระราคาและส่งมอบหลักทรัพย์ของตลาดหลักทรัพย์ต่างประเทศ

(2) กรณีออกและเสนอขายผ่านระบบการซื้อขายในตลาดหลักทรัพย์

(ก) กรณีที่เป็นตราสารประเภทตราสารแสดงสิทธิของผู้ฝากหลักทรัพย์   
ให้ออกตราสารได้ต่อเมื่อผู้ได้รับอนุญาตมีหลักทรัพย์ต่างประเทศฝากไว้กับผู้รับฝากต่างประเทศ  
ในจำนวนไม่น้อยกว่าจำนวนตราสารทั้งหมดที่จำหน่ายได้แล้ว (รวมจำนวนตราสารที่เสนอขาย)   
และยังไม่ได้ไถ่ถอน

(ข) กรณีที่เป็นตราสารประเภทใบแสดงสิทธิในผลประโยชน์ที่เกิดจาก  
หลักทรัพย์อ้างอิง ให้ออกตราสารได้ต่อเมื่อผู้ได้รับอนุญาตมั่นใจว่ามีหลักทรัพย์ต่างประเทศเพียงพอ  
ที่จะรองรับจำนวนตราสารดังกล่าวที่จำหน่ายให้แก่ผู้ลงทุน ทั้งนี้ โดยคำนึงถึงระบบการชำระราคา  
และส่งมอบหลักทรัพย์ของตลาดหลักทรัพย์ต่างประเทศที่เกี่ยวข้อง

ข้อ 32 ให้ผู้ได้รับอนุญาตจัดทำและส่งรายงานที่แสดงข้อมูลเกี่ยวกับจำนวน

ตราสารแสดงสิทธิในหลักทรัพย์ต่างประเทศที่มีการออกและไถ่ถอน รวมทั้งจำนวนคงเหลือ   
ณ สิ้นวันทำการสุดท้ายของทุกเดือนต่อสำนักงาน โดยให้ส่งรายงานดังกล่าวต่อสำนักงานผ่าน  
ระบบการรับส่งข้อมูลของตลาดหลักทรัพย์ตามแนวทางที่ตลาดหลักทรัพย์กำหนด ภายใน 15 วันนับแต่วันสุดท้ายของแต่ละเดือน

ภาค 3

การยื่นแบบแสดงรายการข้อมูลการเสนอขาย  
ตราสารแสดงสิทธิในหลักทรัพย์ต่างประเทศ

\_\_\_\_\_\_\_\_\_\_\_\_\_\_\_\_\_

หมวด 1

การยื่นและค่าธรรมเนียม

\_\_\_\_\_\_\_\_\_\_\_\_\_\_\_\_

ข้อ 33 ให้ผู้เสนอขายตราสารแสดงสิทธิในหลักทรัพย์ต่างประเทศยื่นแบบแสดงรายการข้อมูลตามที่กำหนดไว้ในข้อ 35 และร่างหนังสือชี้ชวนตามแบบที่กำหนดตามมาตรา 72   
ต่อสำนักงาน ทั้งนี้ ตามแนวทางและวิธีการที่กำหนดไว้บนเว็บไซต์ของสำนักงาน

การยื่นแบบแสดงรายการข้อมูลและร่างหนังสือชี้ชวนตามวรรคหนึ่ง ให้หมายถึง  
การยื่นแบบแสดงรายการข้อมูลและร่างหนังสือชี้ชวนสำหรับหลักทรัพย์ต่างประเทศที่รองรับ  
การใช้สิทธิตามตราสารแสดงสิทธิในหลักทรัพย์ต่างประเทศที่มีการส่งมอบหลักทรัพย์ด้วย

ข้อ 34 ผู้เสนอขายตราสารแสดงสิทธิในหลักทรัพย์ต่างประเทศมีหน้าที่ชำระค่าธรรมเนียมการยื่นแบบแสดงรายการข้อมูลตามหลักเกณฑ์และวิธีการที่กำหนดตามประกาศ  
สำนักงานคณะกรรมการกำกับหลักทรัพย์และตลาดหลักทรัพย์ว่าด้วยการกำหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคำขอต่าง ๆ ในวันที่ยื่นแบบแสดงรายการข้อมูล

หมวด 2

แบบแสดงรายการข้อมูล

\_\_\_\_\_\_\_\_\_\_\_\_\_\_\_\_\_\_\_

ข้อ 35 ให้ผู้เสนอขายตราสารแสดงสิทธิในหลักทรัพย์ต่างประเทศยื่นแบบแสดงรายการข้อมูลสำหรับการเสนอขายตราสารดังกล่าวตามหลักเกณฑ์ดังต่อไปนี้

(1) ในกรณีที่เป็นการได้รับอนุญาตตามภาค 2 เป็นครั้งแรก ให้ยื่นแบบ 69-DR   
ท้ายประกาศนี้

(2) ในกรณีอื่นนอกจาก (1) ให้ยื่นแบบ 69-DR reissue ท้ายประกาศนี้

ข้อ 36 การจัดทำแบบแสดงรายการข้อมูลตามข้อ 35 เพื่อยื่นต่อสำนักงาน ให้จัดทำ

เป็นภาษาไทยเท่านั้น เว้นแต่ข้อมูลในส่วนของหลักทรัพย์ต่างประเทศอาจจัดทำเป็นภาษาอังกฤษก็ได้

ข้อ 37 ในกรณีที่ผู้เสนอขายตราสารแสดงสิทธิในหลักทรัพย์ต่างประเทศมี

การเปิดเผยข้อเท็จจริงอันเป็นสาระสำคัญที่มิได้แสดงอยู่ในแบบแสดงรายการข้อมูลและหนังสือชี้ชวนให้แก่บุคคลใดเป็นการเฉพาะราย เพื่อประโยชน์ในการวิเคราะห์ความเหมาะสมของการลงทุน   
หรือการตัดสินใจลงทุนในตราสารที่เสนอขาย ผู้เสนอขายตราสารดังกล่าวต้องดำเนินการดังต่อไปนี้

(1) กรณีที่แบบแสดงรายการข้อมูลยังไม่มีผลใช้บังคับ ผู้เสนอขายตราสารต้อง

ดำเนินการให้มีการเปิดเผยข้อมูลดังกล่าวก่อนวันที่แบบแสดงรายการข้อมูลมีผลใช้บังคับ

(2) กรณีที่แบบแสดงรายการข้อมูลมีผลใช้บังคับแล้ว ผู้เสนอขายตราสารต้องเปิดเผยข้อมูลดังกล่าวเพิ่มเติมในแบบแสดงรายการข้อมูลและหนังสือชี้ชวนโดยพลัน

หมวด 3

การรับรองข้อมูล

\_\_\_\_\_\_\_\_\_\_\_\_\_\_\_

ข้อ 38 การลงลายมือชื่อเพื่อรับรองความถูกต้องของข้อมูลในแบบแสดงรายการข้อมูลและร่างหนังสือชี้ชวน ให้เป็นไปตามหลักเกณฑ์ดังต่อไปนี้

(1) การเสนอขายตราสารแสดงสิทธิในหลักทรัพย์ต่างประเทศโดยผู้เสนอขายที่เป็นสาขา  
ของธนาคารพาณิชย์ต่างประเทศ ให้ผู้มีอำนาจลงนามผูกพันสาขาของธนาคารพาณิชย์ต่างประเทศดังกล่าว   
ลงลายมือชื่อ

(2) การเสนอขายตราสารแสดงสิทธิในหลักทรัพย์ต่างประเทศโดยผู้เสนอขายที่เป็น  
บุคคลอื่นนอกจาก (1) ให้กรรมการผู้มีอำนาจลงนามผูกพันบริษัทหรือผู้ที่ดำรงตำแหน่งบริหารสูงสุด

ที่ได้รับมอบอำนาจลงลายมือชื่อ

ข้อ 39 ในกรณีที่มีเหตุจำเป็นและสมควรทำให้บุคคลที่ต้องลงนามเพื่อนิติบุคคล  
ตามที่กำหนดในข้อ 38 ไม่สามารถลงลายมือชื่อได้ ให้นิติบุคคลดังกล่าวปฏิบัติให้เป็นไปตามหลักเกณฑ์ดังต่อไปนี้ เว้นแต่ได้รับการผ่อนผันจากสำนักงาน

(1) หากเหตุที่ทำให้บุคคลดังกล่าวคนใดไม่สามารถลงลายมือชื่อได้ เกิดจากการที่  
บุคคลดังกล่าวอยู่ในภาวะไม่สามารถรู้ผิดชอบหรือไม่สามารถบังคับตนเองได้ เนื่องจากเจ็บป่วย

ทางร่างกายหรือทางจิต ผู้เสนอขายตราสารแสดงสิทธิในหลักทรัพย์ต่างประเทศไม่จำต้องจัดให้  
บุคคลดังกล่าวลงลายมือชื่อในแบบแสดงรายการข้อมูล

(2) หากเหตุที่ทำให้บุคคลดังกล่าวคนใดไม่สามารถลงลายมือชื่อได้ เกิดจากกรณีอื่นนอกจากที่ระบุใน (1) เมื่อเหตุดังกล่าวหมดสิ้นไป ให้ผู้เสนอขายตราสารแสดงสิทธิในหลักทรัพย์

ต่างประเทศจัดให้บุคคลดังกล่าวลงลายมือชื่อทันที เพื่อให้แบบแสดงรายการข้อมูลมีผลใช้บังคับ

ตามข้อ 41

ข้อ 40 การลงลายมือชื่อตามข้อ 38 หรือข้อ 39 ด้วยวิธีการทางอิเล็กทรอนิกส์   
ให้เป็นไปตามแนวทางที่กำหนดไว้บนเว็บไซต์ของสำนักงาน

หมวด 4

วันมีผลใช้บังคับของแบบแสดงรายการข้อมูล  
และร่างหนังสือชี้ชวน

\_\_\_\_\_\_\_\_\_\_\_\_\_\_\_\_\_\_\_

ข้อ 41 ภายใต้บังคับมาตรา 68 และมาตรา 75 การมีผลใช้บังคับของแบบแสดงรายการข้อมูลและร่างหนังสือชี้ชวนให้เป็นไปตามหลักเกณฑ์ที่ครบถ้วนดังต่อไปนี้

(1) ผู้เสนอขายตราสารแสดงสิทธิในหลักทรัพย์ต่างประเทศต้องได้รับอนุญาต

ให้เสนอขายตราสารนั้นแล้ว

(2) ผู้เสนอขายตราสารแสดงสิทธิในหลักทรัพย์ต่างประเทศได้ชำระค่าธรรมเนียม  
การยื่นแบบแสดงรายการข้อมูลครบถ้วนแล้ว

(3) เมื่อเป็นไปตามกำหนดเวลาและเงื่อนไขดังต่อไปนี้

(ก) กรณีของแบบ 69-DR เมื่อพ้นเจ็ดวันทำการนับแต่วันที่สำนักงานได้รับ

แบบแสดงรายการข้อมูลที่แก้ไขเพิ่มเติมครั้งหลังสุด (ไม่รวมข้อมูลเกี่ยวกับการเสนอขายหรือข้อมูลอื่น  
ที่มิใช่ข้อมูลสำคัญซึ่งสำนักงานผ่อนผันให้แก้ไขเพิ่มเติมได้)

(ข) กรณีของแบบ 69-DR reissue เมื่อพ้นวันที่ผู้เสนอขายได้ระบุข้อมูล

ในแบบแสดงรายการข้อมูลครบถ้วนแล้ว

(4) ผู้เสนอขายได้ระบุข้อมูลในแบบแสดงรายการข้อมูลครบถ้วนแล้ว

เพื่อประโยชน์ตามวรรคหนึ่ง (3) “ข้อมูลเกี่ยวกับการเสนอขาย” หมายความถึง

ข้อมูลดังต่อไปนี้

(1) จำนวนและราคาตราสารแสดงสิทธิในหลักทรัพย์ต่างประเทศที่เสนอขาย

(2) ระยะเวลาของการเสนอขาย

(3) รายละเอียดเกี่ยวกับวิธีการจอง การจัดจำหน่าย และการจัดสรร

(4) ข้อมูลอื่นใดที่เกี่ยวข้องกับการซื้อขายตราสารแสดงสิทธิในหลักทรัพย์ต่างประเทศ  
ที่มีลักษณะทำนองเดียวกันหรือเกี่ยวกับข้อมูลตาม (1) (2) และ (3)

ภาค 4

การเปิดเผยข้อมูลอย่างต่อเนื่องเกี่ยวกับฐานะการเงินและ

ผลการดำเนินงานของผู้ออกตราสารแสดงสิทธิ

ในหลักทรัพย์ต่างประเทศ

\_\_\_\_\_\_\_\_\_\_\_\_\_\_\_\_\_\_\_\_

ข้อ 42 ให้ผู้ออกตราสารแสดงสิทธิในหลักทรัพย์ต่างประเทศที่ได้รับอนุญาต

ตามภาค 2 มีหน้าที่จัดทำและส่งรายงานที่แสดงฐานะการเงินและผลการดำเนินงานตามภาคนี้

การจัดทำและส่งรายงานตามวรรคหนึ่ง ให้เริ่มเมื่อแบบแสดงรายการข้อมูลที่ยื่นต่อสำนักงานมีผลใช้บังคับแล้ว

ข้อ 43 รายงานแสดงฐานะการเงินและผลการดำเนินงานที่ต้องจัดทำตามข้อ 42

ได้แก่ประเภทข้อมูลดังต่อไปนี้

(1) งบการเงิน

(2) แบบแสดงรายการข้อมูลประจำปี ซึ่งมีข้อมูลตามแบบ 56-DR ท้ายประกาศนี้

ข้อ 44 ให้ผู้ออกตราสารแสดงสิทธิในหลักทรัพย์ต่างประเทศจัดทำและส่งรายงาน

ตามข้อ 43 ต่อสำนักงานตามหลักเกณฑ์ดังต่อไปนี้

(1) ให้จัดทำและส่งงบการเงินตามข้อกำหนดของหน่วยงานทางการซึ่งเป็น

ผู้กำกับดูแลการประกอบธุรกิจโดยตรงของผู้ออกตราสารนั้น หรือข้อกำหนดของกระทรวงพาณิชย์

แล้วแต่กรณี

ในกรณีที่ผู้ออกตราสารดังกล่าวเป็นสาขาของธนาคารพาณิชย์ต่างประเทศ

การจัดทำและส่งงบการเงินตามวรรคหนึ่ง ให้หมายถึงงบการเงินของสาขาของธนาคารพาณิชย์  
ต่างประเทศ

(2) ให้จัดทำและส่งแบบแสดงรายการข้อมูลประจำปีมาพร้อมกับการส่งงบการเงิน  
ตาม (1) โดยแบบแสดงรายการข้อมูลประจำปีต้องมีข้อมูลสอดคล้องกับแบบแสดงรายการข้อมูลที่ยื่น  
ต่อสำนักงานตามข้อ 35 ซึ่งข้อมูลดังกล่าวต้องปรับปรุงให้เป็นปัจจุบัน

ในกรณีที่ผู้ออกตราสารแสดงสิทธิในหลักทรัพย์ต่างประเทศมีหน้าที่ต้องยื่น  
แบบแสดงรายการข้อมูลประจำปีหลายแบบ ผู้ออกตราสารดังกล่าวอาจผนวกข้อมูลดังต่อไปนี้ รวมไว้  
ในแบบแสดงรายการข้อมูลประจำปีแบบใดแบบหนึ่งก็ได้ โดยให้ถือว่าผู้ออกตราสารนั้นได้ส่งรายงาน  
ตามวรรคหนึ่งต่อสำนักงานแล้ว ทั้งนี้ ให้ผู้ออกตราสารแจ้งการผนวกข้อมูลดังกล่าวให้สำนักงาน  
ทราบในเวลาที่ยื่นแบบแสดงรายการข้อมูลประจำปีด้วย

(1) ปัจจัยความเสี่ยงของการลงทุนในตราสารแสดงสิทธิในหลักทรัพย์ต่างประเทศ

(2) ข้อมูลที่แสดงลักษณะของหลักทรัพย์ต่างประเทศที่รองรับตราสารแสดงสิทธิ  
ในหลักทรัพย์ต่างประเทศในรอบปีที่ผ่านมา

ข้อ 45 ให้ผู้ออกตราสารแสดงสิทธิในหลักทรัพย์ต่างประเทศสิ้นสุดหน้าที่จัดทำ  
และส่งรายงานที่แสดงฐานะทางการเงินและผลการดำเนินงานต่อสำนักงานตามที่กำหนดในภาคนี้   
เมื่อเกิดกรณีใดกรณีหนึ่งดังต่อไปนี้

(1) มีการชำระบัญชีเพื่อเลิกกิจการของผู้ออกตราสารแสดงสิทธิในหลักทรัพย์ต่างประเทศ

(2) ผู้ออกตราสารแสดงสิทธิในหลักทรัพย์ต่างประเทศไม่ได้เสนอขายตราสาร  
แสดงสิทธิในหลักทรัพย์ต่างประเทศภายในระยะเวลาที่สำนักงานอนุญาตให้เสนอขาย หรือผู้ออก  
ตราสารแสดงสิทธิในหลักทรัพย์ต่างประเทศยกเลิกการเสนอขายตามที่ระบุไว้ในหนังสือชี้ชวน

(3) มีการเพิกถอนตราสารแสดงสิทธิในหลักทรัพย์ต่างประเทศจากการเป็น  
หลักทรัพย์จดทะเบียนในตลาดหลักทรัพย์

(4) ผู้ออกตราสารแสดงสิทธิในหลักทรัพย์ต่างประเทศที่เป็นสถาบันการเงิน

ซึ่งถูกระงับการดำเนินกิจการตามคำสั่งของเจ้าพนักงานหรือหน่วยงานที่มีอำนาจหน้าที่ตามกฎหมาย

ภาค 5

บทเฉพาะกาล

\_\_\_\_\_\_\_\_\_\_\_\_\_\_\_\_\_\_\_\_

ข้อ 46 ในกรณีที่สำนักงานได้รับคำขออนุญาตเสนอขายตราสารแสดงสิทธิการฝากหลักทรัพย์ต่างประเทศที่ยื่นต่อสำนักงานตามประกาศคณะกรรมการกำกับตลาดทุน ที่ ทจ. 16/2558   
เรื่อง การออกและเสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ ลงวันที่ 9 เมษายน พ.ศ. 2558 ก่อนวันที่ประกาศนี้มีผลใช้บังคับ และผู้ขออนุญาตมิได้แจ้งต่อสำนักงาน  
ว่าประสงค์จะยื่นคำขออนุญาตภายใต้ข้อกำหนดของประกาศนี้ ให้การพิจารณาคำขออนุญาตดังกล่าว  
อยู่ภายใต้บังคับของข้อกำหนดแห่งประกาศคณะกรรมการกำกับตลาดทุน ที่ ทจ. 16/2558 เรื่อง   
การออกและเสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ   
ลงวันที่ 9 เมษายน พ.ศ. 2558 ที่ถูกยกเลิกโดยประกาศฉบับนี้

ข้อ 47 ให้ตราสารแสดงสิทธิการฝากหลักทรัพย์ต่างประเทศที่ได้รับอนุญาต  
ให้เสนอขายตามประกาศคณะกรรมการกำกับตลาดทุน ที่ ทจ. 16/2558 เรื่อง การออกและเสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ ลงวันที่ 9 เมษายน   
พ.ศ. 2558 ไปแล้วก่อนวันที่ประกาศนี้มีผลใช้บังคับ ยังคงอยู่ภายใต้บังคับของประกาศดังกล่าวและ  
ประกาศที่เกี่ยวข้องต่อไป

ข้อ 48 ในกรณีที่ประกาศฉบับใดอ้างอิงประกาศคณะกรรมการกำกับตลาดทุน   
ที่ ทจ. 16/2558 เรื่อง การออกและเสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ ลงวันที่ 9 เมษายน พ.ศ. 2558 ให้การอ้างอิงประกาศดังกล่าวหมายถึง  
การอ้างอิงประกาศฉบับนี้

ข้อ 49 ให้บรรดาประกาศสำนักงานคณะกรรมการกำกับหลักทรัพย์และ  
ตลาดหลักทรัพย์ คำสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกำกับตลาดทุน ที่ ทจ. 16/2558 เรื่อง การออกและเสนอขายหลักทรัพย์ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ ลงวันที่ 9 เมษายน พ.ศ. 2558 ยังคงมีผลใช้บังคับได้ต่อไปเท่าที่ไม่ขัดหรือแย้งกับข้อกำหนดแห่งประกาศนี้ จนกว่าจะได้มีประกาศ คำสั่ง และหนังสือเวียน ที่ออกหรือ  
วางแนวปฏิบัติตามประกาศนี้ใช้บังคับ

ประกาศ ณ วันที่ 31 พฤษภาคม พ.ศ. 2564

(นางสาวรื่นวดี สุวรรณมงคล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์

ประธานกรรมการ

คณะกรรมการกำกับตลาดทุน

1. 2 แก้ไขเพิ่มเติมโดยประกาศคณะกรรมการกำกับตลาดทุน ที่ ทจ. 4/2565 เรื่อง การออกและเสนอขายหลักทรัพย์ที่ออกใหม่ประเภทตราสาร  
   แสดงสิทธิในหลักทรัพย์ต่างประเทศ (ฉบับที่ 3) ลงวันที่ 5 พฤษภาคม พ.ศ. 2565 (มีผลใช้บังคับเมื่อวันที่ 16 พฤษภาคม พ.ศ. 2565) [↑](#footnote-ref-1)
2. 1 แก้ไขเพิ่มเติมโดยประกาศคณะกรรมการกำกับตลาดทุน ที่ ทจ. 54/2564 เรื่อง การออกและเสนอขายหลักทรัพย์ที่ออกใหม่ประเภทตราสาร  
   แสดงสิทธิในหลักทรัพย์ต่างประเทศ (ฉบับที่ 2) ลงวันที่ 16 สิงหาคม พ.ศ. 2564 (มีผลใช้บังคับเมื่อวันที่ 1 กันยายน พ.ศ. 2564) [↑](#footnote-ref-2)